《以书院课治事留杭十日竟为小吏所阻》
宋代·方一夔

倦看世态变凉炎，老觉诗书味更严。与世不谐多枘凿，谋生甚拙欠齑盐。

抟风肯羡鹍鹏化，署纸偏憎雁鹜钳。从使小儿轻我辈，只今归去问陶潜。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。